Tänään julkistettiin hallituksen tähän asti vaarallisin päätös. Kokoomus suostui keskustan vaatimaan 18 sote-alueen malliin sillä ehdolla, että koko maan sosiaali- ja terveyspalvelut yhtiöitetään. Suora demokraattinen kontrolli palveluiden järjestämisessä lakkaa ja siirrytään valtavaan tilaaja-tuottaja-koneistoon.

Tilaaja-tuottaja-malli

Tilaaja-tuottaja-mallin tarkoitus on markkinoistaa kaikki julkiset palvelut. Siinä luodaan massiivinen ostajien ja myyjien byrokratia, jotta palveluiden demokraattisesta ohjauksesta päästään niiden hintaohjaukseen ja tuotannon yksityistäminen on helppoa.

Suomessa osa kaupungeista on kokeillut tilaaja-tuottajamalleja. Malli on epäonnistunut kaikkialla. Oulussa kaikki puolueet, jopa mallin halunnut oikeisto, äänestivät siitä luopumisen puolesta. Myös Tampere on päättänyt luopua mallista, joka tuhlaa verovaroja turhaan byrokratiaan.

Kokoomukselle kyseessä on ideologinen voitto, koska yksityisten tuottajien bisnes kasvaa. Suomen kansalle kyseessä on tappio, koska kiireellisesti tarvittavien uusien hoitajien ja lääkäreiden sijaan aletaankin palkata byrokraatteja.

Yhtiöittäminen

Kun jonkun julkisen palvelun hallinta siirretään pois kunnan tai valtion organisaatiosta yhtiöön, menetetään sen suora demokraattinen kontrolli. Vantaalaisena kunnallispoliitikkona olen törmännyt valitettavan moneen tapaukseen.

Taloudellisesti suurin pommi Vantaalla on osallistuminen Fennovoiman ydinvoimalahankkeeseen, josta kuntalaisia edustavalle valtuustolle ei kerrota käytännössä mitään. Ilmeisesti meille on tulossa parhaimmassakin tapauksessa miljoonien tappiot.

Härskein esimerkki on kuitenkin pienimuotoisempi. Viime talvella kävi ilmi, että Myyrmäen liikuntapaikkoja hallinnoivasta yhtiöstä oli jaettu kymmeniä tuhansia euroja lähipiirille, maksettu tuhansien eurojen alkoholitarjoiluja, järjestetty kalliita matkoja jne. Tämä ei olisi koskaan ollut mahdollista ilman salailun mahdollistavaa yhtiömuotoa.

Mitä käy kuntien terveyspalveluiden omalle tuotannolle kun ne yhtiöitetään? Ainakin kuntalaisten valitsemien edustajien mahdollisuus vaikuttaa ja valvoa toimintaa minimoidaan, ja ylätasolle luodaan kovapalkkainen johtajien ja hallitusten eliitti.

Julkisen palvelun yhtiöittäminen on aina huono idea. Sähkölaitoksen kohdalla se on nykyään välttämätöntä. Liikuntapaikkojen tai sosiaali- ja terveyspalveluiden kohdalla se kertoo täydellisestä ymmärryksen puutteesta.

Pääkaupunkiseutu ja Uusimaa

Lähes kolmasosa suomalaisista asuu jo Uudellamaalla, ja sote-ratkaisun on toimittava myös täällä. Pääkaupunkiseudun kokoomuslaiset johtavat ovat käyttäytyneet kuin takahikiän kyläpäälliköt. Espoo halusi ensin järjestää kaiken itse ja Helsinki sekä Vantaa oman pääkaupunkiseudun järjestämisalueen. Hallituksen tiedotuksen mukaan pääkaupunkiseudulle ollaan nyt tekemässä erillisratkaisu.

Meille vantaalaisille on tavallaan aika sama onko Hanko tai Loviisa osa samaa aluetta. Hangolle ja Loviisalle asialla on valtava merkitys. Hyvinkäällä, Porvoolla tai Lohjalla ei ole keskenään mitään muuta yhteistä, kuin etäisyys Helsingistä. Hallitus on synnyttämässä entisten maalaiskuntien kaltaista reikäleipää. Hangosta Loviisaan on yli 200 kilometriä ja matka kulkee Helsingin läpi. Mihin nämä sijoittaisivat yhteiset palvelunsa, toisen alueen, pääkaupunkiseudun sisään? Kaiken lisäksi esimerkiksi Porvoon seudulla asuu yhtä paljon ihmisiä kuin vaikka kepun hellimässä ”itsenäisessä” Keski-Pohjanmaassa.

HUS-alueen pilkkominen on hallitukselta vastuutonta ja sitä vaatineilta pk-seudun kunnilta lapsellista. Pk-seudun ulkopuolinen Uusimaa jää nyt kokoomuksen ja keskustan valtapelien kärsijäksi. Minusta siitä kärsii lopulta koko Uusimaa ja Suomi.